Oficialusis leidinys 166 E , 07/07/2005 p. 0065 - 0068



P6_TA(2004)0024 Bendrųjų tarifų lengvatų sistema Europos Parlamento rezoliucija dėl Komisijos komunikato Tarybai, Europos Parlamentui ir Europos ekonomikos ir socialinių reikalų komitetui "Besivystančios šalys, tarptautinė prekyba ir darnus vystymasis: Bendrijos bendrųjų lengvatų sistemos (BLS) vaidmuo dešimties metų laikotarpiu nuo 2006 m. iki 2015 m." (KOM(2004)0461) Europos Parlamentas, - atsižvelgdamas į Komisijos komunikatą (KOM(2004)0461), - atsižvelgdamas į 2001 m. gruodžio 10 d. Tarybos reglamentą (EB) Nr. 2501/2001, numatantį bendrųjų tarifų lengvatų sistemos taikymą nuo 2002 m. sausio 1 d. iki 2004 m. gruodžio 31 d. [1], - atsižvelgdamas į 2003 m. gruodžio 15 d. Tarybos reglamentą (EB) Nr. 2211/2003, iš dalies keičiantį Reglamentą (EB) Nr. 2501/2001 ir pratęsiantį taikymo terminą iki 2005 m. gruodžio 31 d. [2], - atsižvelgdamas į savo 2001 m. lapkričio 29 d. poziciją dėl bendrųjų tarifų lengvatų sistemos taikymo nuo 2002 m. sausio 1 d. iki 2004 m. gruodžio 31 d. [3], - atsižvelgdamas į savo 2003 m. gruodžio 4 d. poziciją dėl bendrųjų tarifų lengvatų sistemos taikymo nuo 2002 m. sausio 1 d. iki 2004 m. gruodžio 31 d., pratęsiant taikymą iki 2005 m. gruodžio 31 d. [4], - atsižvelgdamas į Komisijos komunikatą "Konsultavimosi ir dialogo kultūros stiprinimas. Komisijos konsultavimosi su suinteresuotomis šalimis bendrieji principai ir minimalūs standartai" (KOM(2002)0704), - atsižvelgdamas į 2001 m. lapkričio 14 d. vykusios ketvirtosios PPO Ministrų konferencijos patvirtintą Dohos deklaraciją, - atsižvelgdamas į 2002 m. rugpjūčio 26 d. — rugsėjo 4 d. Johanesburge (Pietų Afrikoje) vykusio Pasaulio vadovų susitikimo dėl darnaus vystymosi rezultatus, - atsižvelgdamas į 2002 m. kovo 18— 22 d. Monterėjuje (Meksikoje) vykusios Tarptautinio plėtros finansavimo konferencijos metu pasiektą Monterėjaus susitarimą, - atsižvelgdamas į Darbo tvarkos taisyklių 108 straipsnio 5 dalį, A. kadangi, nuo pat Bendrųjų lengvatų sistemos (BLS) sukūrimo 1971 m., ši sistema buvo pagrindinis ES plėtros politikos, o taip pat EB prekybos politikos instrumentas, B. kadangi Komisijos komunikate išdėstytos naujos dešimties metų BLS gairės, kurių pagrindu bus išleista grupė trejus metus galiosiančių reglamentų, C. kadangi bet kokie BLS pokyčiai tiesiogiai teigiamai arba neigiamai paveiks daugelį suinteresuotų šalių, D. kadangi ES įsipareigojo, prieš imdamasi didesnių politinių iniciatyvų, atlikti tvaraus poveikio įvertinimą, tačiau pasiūlytos pakeistos BLS schemos atveju to dar neatsitiko, E. kadangi BLS panaudojimas, apibrėžiamas importo, kuriam buvo pasinaudota tarifų lengvatomis, kiekiu nuo prekybos, kuriai gali būti taikoma BLS, bendrosios apimties, pastaraisiais metais nepadidėjo daugiau kaip iki 52.5 proc. (2002 m.), todėl padėtį reikia gerinti, ir tai ypač aktualu AKR šalių atžvilgiu; F. kadangi PPO apeliacinis komitetas, išnagrinėjęs Indijos skundą dėl EB bendrosios lengvatų sistemos (BLS), savo 2004 m. balandžio 7 d. sprendime pažymėjo, kad išsivysčiusios šalys gali taikyti skirtingus tarifus produktams iš skirtingų BLS besinaudojančių šalių su sąlyga, kad tokių diferencijuotų tarifų taikymas atitinka likusias Įgalinančios išlygos sąlygas ir taip užtikrina, kad nebūtų diskriminuojamos šalys, turinčios tuos pačius vystymosi, finansinius ir prekybos poreikius, kuriuos stengiamasi patenkinti privilegijomis, G. kadangi BLS yra plačiausia išsivysčiusių šalių pasiūlyta lengvatų sistema ir kadangi ši pirmaujanti padėtis ateityje bus sustiprinta prisijungus dešimčiai naujų valstybių narių; 1. sveikina komunikate išdėstytus siekius ir remia Komisijos pasiryžimą pagerinti dabartinę BLS supaprastinant, stabilizuojant ir paaiškinant esamus teisinius režimus, suteikiant lengvatų toms besivystančioms šalims, kurioms labiausiai to reikia, ir sustiprinant darnaus vystymosi dėmenį; 2. pažymi, kad Komisija, norėdama pasiekti paskelbtus siekius, siūlo išsamiai reformuoti dabartinę BLS sistemą, pavyzdžiui, sumažinant teisinių režimų kiekį nuo penkerių iki trejų, įvedant naują tik rinkos dalies kriterijais paremtą gradacijos sistemą bei supaprastinant kilmės taisykles; 3. apgailestauja, kad šiame svarbiame komunikate, kuriame išdėstomos naujos BLS gairės kitam dešimtmečiui, nepateikiama jokio ankstesnio dabartinės BLS funkcionavimo ir poveikio vertinimo, ir prašo Komisijos pateikti sprendimų priėmėjams svarbios informacijos apie reformos būtinybę ir tobulinimo galimybes; 4. apgailestauja, kad Komisijos komunikatas nebuvo priimtas tinkamai pasikonsultavus su suinteresuotomis šalimis ir iš anksto paskelbtas taip, kad užtektų laiko vaisingoms konsultacijoms dar prieš laukiamą pranešimą apie pasiūlymą dėl kito reglamento; 5. primena, kad muitų įmokos palaipsniui nukrito iki žemiausio visų laikų lygio, o dėl tolimesnių tarifų mažinimų turi būti susitarta PPO derybose dėl Dohos vystymosi darbotvarkės, bei pažymi, kad naujoje BLS turėtų būti atsižvelgta į tolesnį lengvatų mažinimo poveikį, ypač mažiausiai išsivysčiusioms šalims (MIŠ); 6. pabrėžia, kad, siekiant pagerinti kitos BLS poveikį specialiems besivystančių šalių poreikiams, kitame reglamente dėl BLS reikia: a) suteikti lengvatų atsižvelgiant į pačių besivystančių šalių sąlyginį pranašumą ir eksporto interesus, ypač į pažeidžiamiausias visuomenės sritis; b) išplėsti lengvatines sąlygas naudotis įvairiais naujais produktais, o nemažai kitų produktų, kurie dabar klasifikuojami kaip "jautrūs" perkelti į "nejautrių" produktų kategoriją; c) atsižvelgti į maisto nepriklausomumo svarbą ir suinteresuotų šalių teisę ginti savo žemės ūkio sektorių diegiant BLS; d) užtikrinti, kad nauja gradacijos sistema neturės didelio neigiamo poveikio atitinkamoms besivystančioms šalims; 7. ragina Komisiją paieškoti galimybės padidinti lengvatinę ribą jautriems produktams; 8. sveikina bendrą tikslą supaprastinti gradacijos mechanizmą,tačiau susirūpinęs pažymi, kad Komisijos pateikta nauja gradacijos sistema remiasi tik rinkos dalies kriterijais, joje neatsižvelgiama į vystymosi ir skurdo rodiklius, ir mano, kad taikant tokią sistemą būtų diskriminuojami dideli, tačiau neturtingi eksportuotojai; 9. remia nuostatą skatinti darnų vystymąsi kaip pagrindinį BLS dėmenį; pabrėžia, jog ypatingai svarbu, kad vieninga papildomų nuolaidų sistema (BLS plius) būtų paprastas ir nuspėjamas teisinis režimas, kuris atitiktų PPO Įgalinančios išlygos nuostatas ir kuriuo būtų nustatyti objektyvūs kriterijai nuolaidų sistema besinaudojančių šalių atrankai ir įvertinimui; 10. pabrėžia, jog svarbiausia, kad norėdamos įgyti galimybę naudotis "BLS plius", paramą gaunančios šalys turi būti ratifikavusios ir įgyvendinusios atitinkamas tarptautines konvencijas, o būsimame reglamente turi būti apibrėžtos patikimos procedūros (įtraukiant Europos Parlamentą ir kitas suinteresuotas šalis, pvz., visuomeninius partnerius), kuriomis vadovaujantis tai būtų galima nustatyti, ir kurių pagrindu, esant netinkamo įgyvendinimo faktams, būtų galima pradėti tyrimus; akcentuoja, kad žmogaus teisių laikymasis atitinkamos šalies viduje privalo tapti sprendimą lemiančiu kriterijumi; 11. siūlo, kad, esant rimtiems ir nuolatiniams tinkamumo kriterijų pažeidinėjimams, reglamentu turėtų būti suteikiama galimybė panaikinti "BLS plius" lengvatas specifiniuose sektoriuose; 12. pabrėžia, kad, siekdama padėti besivystančioms šalims įgyti galimybę naudotis "BLS plius", ES turėtų įsipareigoti teikti vystymosi paramą jų pajėgumams didinti, o jos neteikiant nustatyti reikalavimai gali veikti kaip netarifiniai barjerai, ir daug šalių nepasinaudotų potencialiais šios sistemos privalumais; 13. sveikina komunikate pabrėžtą supaprastinimą,tačiau atkreipia dėmesį į pasiūlytos formulės įgyvendinimo sudėtingumą (laisvosios prekybos susitarimo (LPS) išskyrimo išlyga); 14. pažymi, kad buvo įrodyta, jog kilmės taisyklės ir su jomis susijusios administravimo procedūros yra vienos iš pagrindinių BLS prekybos lengvatų neišnaudojimo priežasčių, ypač MIŠ atveju; 15. sveikina Komisijos pasiryžimą pertvarkyti kilmės taisyklių sistemos formą, turinį ir procedūras; 16. ragina Komisiją išnagrinėti, kokie būtų pranašumai dalinį regioninį kilmės sujungimą išplėtus į tarpregioninį sujungimą bei visuotinį ar pasaulinį sujungimą, ypač MIŠ atžvilgiu; 17. ragina Komisiją greičiau derinti įvairių kilmės taisyklių, taikomų pagal esamus prekybos susitarimus (pvz., pagal BLS/Viskas, išskyrus ginklus, LPS, ekonominės partnerystės susitarimus), sistemas; 18. reikalauja, kad kaip nustatyta PPO Dohos deklaracijoje, Monterėjaus susitarime ir Johanesburge vykusio Pasaulio vadovų susitikimo dėl darnaus vystymosi išvadose, siekiant sukurti institucinius ir reguliavimo pajėgumus, reikalingus norint gauti naudos iš tarptautinės prekybos ir susitarimų dėl lengvatų, besivystančioms šalims turi būti suteikta techninė pagalba, ypač dėl savivaldos susitarimų "BLS plius" atžvilgiu; 19. sveikina pasiūlymą kas trejus metus atlikti detalų BLS įvertinimą, atsižvelgiant į daugiašales derybas, ir pabrėžia, kad jame turi būti pateikiamas poveikio suinteresuotoms šalims, ypač MIŠ ir besivystančių šalių gyventojams, įvertinimas; 20. daro išvadą, kad nors Komisijos išdėstyti siekiai pilnai remiami, vis dėlto Parlamentui reikia pateikti tolesnius paaiškinimus dėl įvairių teisinių režimų tikslių detalių ir įgyvendinimo priemonių, kad, turėdamas daugiau informacijos, jis galėtų atlikti galutinį įvertinimą; 21. kviečia Tarybą ir Komisiją pradėti konsultacijų procesą dėl naujosios BLS pirmojo įgyvendinimo reglamento pakankamai anksti, kad būtų galimas tinkamas Europos Parlamento, šalių partnerių ir kitų suinteresuotų pusių įsitraukimas ir konsultacijos su jomis; 22. įpareigoja Pirmininką perduoti šią rezoliuciją Tarybai ir Komisijai. [1] OL L 346, 2001 12 31, p. 1. [2] OL L 332, 2003 12 19, p. 1. [3] OL C 153 E, 2002 6 27, p. 234. [4] OL C 89 E, 2004 4 14, p. 101. --------------------------------------------------